KIRJALLINEN KYSYMYS E-2485/02 esittäjä(t): Rosa Miguélez Ramos (PSE) komissiolle. Vesiviljely-yritysten mahdollinen polkumyynti.



Virallinen lehti nro 052 E , 06/03/2003 s. 0178 - 0179



KIRJALLINEN KYSYMYS E-2485/02 esittäjä(t): Rosa Miguélez Ramos (PSE) komissiolle (6. syyskuuta 2002) Aihe: Vesiviljely-yritysten mahdollinen polkumyynti Espanjan, Ranskan, Italian ja Portugalin vesiviljelyalan edustajat ovat valittaneet komissiolle kreikkalaisten vesiviljely-yritysten harjoittamasta polkumyynnistä. Niiden väitetään myyvän tuotteitaan todellisia kustannuksia alhaisempaan hintaan ja vaarantavan siten yhteisön muiden vesiviljelyalan yritysten toiminnan ja etenkin meribassin ja kultaotsa-ahvenen tuotannon jatkumisen. Espanjan meriviljelyalan tuottajayritysten yhdistys (APROMAR) sekä Ranskan, Portugalin ja Italian vesiviljelyalan järjestöt valittavat, että kreikkalaisten vesiviljely-yritysten tuotanto on noin 60 000 tonnia, mikä ylittää kymmenkertaisesti kotimarkkinoilla kulutettavan määrän, ja että ylijäämä viedään muihin jäsenvaltioihin todellisia kustannuksia alhaisemmilla hinnoilla. Onko komissio tutkinut tätä asiaa? Mihin toimiin se aikoo ryhtyä? Franz Fischlerin komission puolesta antama vastaus (7. lokakuuta 2002) Komissio on tietoinen meribassin ja hammasahvenen keskimääräisten markkinahintojen laskusta vuonna 2001 ja seuraa tarkasti tätä asiaa. Globefish-järjestön (elintarvike- ja maatalousalan järjestö) tietojen mukaan molempien lajien keskihinnat laskivat asteittain tammikuusta marraskuuhun vuonna 2001 ja saavuttivat alimmillaan hyvin matalan tason syyskuusta marraskuuhun vuonna 2001. Molempien lajien hinnat alkoivat kuitenkin nousta joulukuussa 2001, ja tämä suuntaus jatkui vuonna 2002. Meribassin keskihinta oli heinäkuussa 2002 noin 20 prosenttia korkeampi kuin marraskuussa 2001, ja hammasahvenen keskihinta nousi noin 35 prosenttia samana aikana. Komissio ei ole vastaanottanut muodollisia valituksia kreikkalaisten tuottajien käyttäytymisestä liiketoiminnassa. Komissio ei ole tähän saakka myöskään vastaanottanut todisteita, jotka olisivat tukeneet syytöksiä kyseisten tuottajien säännönvastaisista käytännöistä. Komissio (kalastuksen pääosasto) tapasi 30. lokakuuta 2001 Euroopan vesiviljelytuottajien järjestön (European Federation of Aquaculture Producers) valtuuskunnan tämän asian käsittelemiseksi. Tässä kokouksessa kävi selvästi ilmi, että ainoat mahdolliset toimenpiteet olivat tuottajien koordinoinnin parantaminen (tarvittaessa perustamalla tuottajajärjestöjä) ja mahdollisesti markkinointitoimien toteuttaminen. Tuottajien on itse ryhdyttävä näihin toimenpiteisiin, mutta niihin voitaisiin saada jonkin verran rahoitustukea kansallisesta rahoitusvälineestä, jota käytetään kalatalouden ohjaamista koskevissa rakennerahastojen ohjelmissa. Viljellyn meribassin ja hammasahvenen markkinatilannetta käsiteltiin myös kalastustuotteiden hallintokomitean kokouksessa 9. huhtikuuta 2002 sekä komission ja asianomaisten jäsenvaltioiden välisessä erityiskokouksessa 16. toukokuuta 2002. Kummassakaan kokouksessa ei saatu selkeää kuvaa siitä, onko kysymys rakenteellisesta kriisistä vai ovatko nykyiset ongelmat kausiluonteisia. Tästä syystä asianomaiset jäsenvaltiot sitoutuivat hankkimaan lisätietoja, jotta voitaisiin tehdä tarkempi analyysi kyseisten lajien markkinatilanteesta. Tätä asiaa käsittelevä uusi kokous, johon osallistuu myös teollisuuden edustajia, on suunniteltu pidettäväksi syksyllä 2002. Komissio tarkastelee myös mahdollisuutta tehdä tutkimus meribassin ja hammasahvenen markkinatilanteesta.